কেন্দ্রের অপেক্ষায় নয়, রাজ্যের উদ্যোগেই গঙ্গাসাগর সেতু!

কলকাতা: দীর্ঘদিন ধরে কেন্দ্রের কাছে বারবার আবেদন জানানো সত্ত্বেও দুর্গম গঙ্গাসাগরে (Gangsagar Setu) স্থায়ী সেতু নির্মাণে কোনও উদ্যোগ না নেওয়ায় অবশেষে বড় সিদ্ধান্ত নিল পশ্চিমবঙ্গ সরকার (West Bengal Government)। মুখ্যমন্ত্রী মমতা বন্দ্যোপাধ্যায়ের (Mamata Banerjee) নেতৃত্বে সাগরযাত্রী ও স্থানীয় বাসিন্দাদের নিরাপত্তা এবং যাতায়াতের সুবিধার কথা মাথায় রেখে রাজ্য নিজ উদ্যোগেই গঙ্গাসাগর সেতু (Gangasagar Bridge) নির্মাণের পথে এগোল। প্রায় ১৭০০ কোটি টাকা ব্যয়ে চার লেনের এই সেতু তৈরি করা হবে বলে রাজ্য সরকার সূত্রে জানা গিয়েছে।

চলতি বছরের ৫ জানুয়ারি মুখ্যমন্ত্রী নিজে গঙ্গাসাগর সেতুর ভিত্তিপ্রস্তর স্থাপন করেন। সেই অনুষ্ঠানে তিনি স্পষ্ট করে জানান, মানুষের স্বার্থে আর অপেক্ষা নয়, রাজ্য সরকারই এই প্রকল্প বাস্তবায়ন করবে। প্রতি বছর লক্ষ লক্ষ পুণ্যার্থী মকর সংক্রান্তিতে গঙ্গাসাগর মেলায় আসেন। নদীপথে যাতায়াতের ঝুঁকি, ভিড় এবং প্রাকৃতিক দুর্যোগের কারণে বারবার সমস্যায় পড়তে হয় পুণ্যার্থী ও স্থানীয় মানুষজনকে। নতুন সেতু নির্মিত হলে সেই সমস্যা অনেকটাই কমবে বলে আশা করা হচ্ছে।

আরও পড়ুন: রেড রোডে শক্তি প্রদর্শন! ‘অপারেশন সিঁদুর’-এর অস্ত্র দেখল কলকাতা

মুখ্যমন্ত্রীর এই উদ্যোগে খুশি শুধু সাগরবাসীই নন, রাজ্যের বিভিন্ন প্রান্তের মানুষও। সাগরবাসীদের দীর্ঘদিনের দাবি ও স্বপ্ন পূরণের পথে রাজ্য সরকারের এই পদক্ষেপকে ঐতিহাসিক বলেই মনে করছেন অনেকে। স্থানীয় বাসিন্দাদের মতে, সেতু তৈরি হলে স্বাস্থ্য পরিষেবা, শিক্ষা, পর্যটন ও অর্থনৈতিক উন্নয়ন—সব ক্ষেত্রেই নতুন দিগন্ত খুলে যাবে।

মমতা বন্দ্যোপাধ্যায়ের প্রতি কৃতজ্ঞতা ও শ্রদ্ধা জানাতে অভিনব উদ্যোগ নেয় সাগর উচ্চ মহাবিদ্যালয়ের পড়ুয়ারা। গঙ্গাসাগর সেতুর একটি প্রতিরূপ হাতে নিয়ে কুচকাওয়াজে অংশ নেয় তারা। সেই দৃশ্য ঘিরে আবেগ ছড়িয়ে পড়ে এলাকায়। পড়ুয়াদের কথায়, “এই সেতু শুধু কংক্রিটের কাঠামো নয়, এটা আমাদের ভবিষ্যতের সঙ্গে যুক্ত।” গঙ্গাসাগর সেতু ঘিরে তাই এখন আশায় বুক বাঁধছে সাগরদ্বীপ।